ToekomsVenster: Liefdeswerk | Maroela Media
Ons is besig met 2017-voornemens, gelooofsverbintenisse waarvoor die Gees jou wil bemagtig. Mag hierdie voornemens soos so baie ander voornemens nie versand nie, maar 'n werklikheid wees en word.
Gister het ons voorgestel dat jy die Bybel met jou sal saamdra, dit sal lees en deel van jou geloofsvormende pad saam met die Here sal maak.
Vandag wil ek met jou praat oor liefdesdiens en werk:
Aangesien julle alles in oorvloed het: geloof, die gawe om julle woord te doen, kennis van God, onbeperkte ywer en ons liefde vir julle, wees dan ook in hierdie liefdeswerk oorvloedig. – 2 Korintiërs 8:7
Oorweeg die volheid en oorvloed van die dinge wat God aan ons skenk, genade op genade:
Uit sy oorvloed het ons almal genade op genade ontvang. – Johannes 1:16
Aan God, die Vader van ons Here Jesus Christus, kom al die lof toe! Hy het ons in Christus geseën met al die seëninge van die Gees wat daar in die hemel is. – Efesiërs 1:3
Ons ontvang nie net die fisieke sorg nie maar ook die emosionele en geestelike onderbou en sorg van die Here. Ons mag as seuns en dogters van die Here Hom daarvoor vertrou. Goeie dade het meermale te doen met ander mense se nood en die voorsiening daarin deur die gawes wat God aan ons toevertrou het. Wy jouself toe aan God om daardie liefdeswerk en goeie dade uit te lewe.
Nee, God het ons gemaak wat ons nou is: in Christus Jesus het Hy ons geskep om ons lewe te wy aan die goeie dade waarvoor Hy ons bestem het. – Efesiërs 2:10